Forum verlig nood in Diazville | Netwerk24
Forum verlig nood in Diazville
Deur Trish Goosen 01 Junie 2020 06:01
Simpiwe Jantjies saam met 'n paar vrywilligers van een van die voedingskema se sopkombuise.
"Die grendeltydperk het Diazville in Sodom en Gomorra verander."
Só sê Simpiwe Jantjies, 'n plaaslike gemeenskapsleier en stigterslid van die Diazville-gemeenskapsforum wat onlangs op die been gebring is. Hierdie forum poog om met verskillende projekte die minderbevoorregte gemeenskap van Diazville en Hopland in Saldanha met noodsaaklikhede, kennis en geleenthede te bemagtig.
Jantjies sê egter die forum het met 'n broodnodige voedingskema as een van die eerste projekte weggespring aangesien hongersnood tans die grootste probleem in dié gebied is.
"In hierdie gebied woon die armste mense van Saldanha en die grendeltyd het die situasie heelwat vererger," verduidelik hy.
Jantjies, Dawie Williams, Hossain Padiachy en Gerald Cleophas wat in die bestuur van die Saldanha Black Business Alliance (SBBA) dien, het die gemeenskapsforum van stapel laat loop. Die SBBA werk saam met die Saldanha-nywerheidsontwikkelingsone (NOS of IDZ in Engels) en weens die organisasies se vennootskap kon die forumbestuur finansiering by plaaslike nywerhede (betrokke by NOS) kry om die Diazville-gemeenskapsforum en voedingskema uit die wegspringblokke te kry.
Aanvanklik is twee sopkombuise in Hopland en twee in Diazville in die grendeltyd begin, maar Jantjies sê dit was gou duidelik dat die vier sopkombuise nie genoeg is om in almal se behoeftes te voorsien nie.
"Kinders het uit ander woonbuurte na die sopkombuise gestroom om te kom eet. Ons het daarna besluit om vyf ander sopkombuise te begin – met die doel om 'n sopkombuis in elke blok te hê."
Soggens bedien die sopkombuise pap en smiddae kan inwoners 'n bord kos of sop en 'n vrug kom haal. Die sopkombuise wat Maandae, Woensdae en Donderdae kos uitdeel, word uit onbaatsugtige inwoners se huise bedryf en hierdie vrywilligers berei self die kos vir hulle gemeenskap voor.
Intussen het die forum verneem daar is 10 ander bestaande sopkombuise in die gebied wat met die hulp van plaaslike en provinsiale regeringsdepartemente op die been gebring is.
"Ons pogings en akkurate data-insameling is raakgesien en ons is deur die munisipaliteit genader om hierdie sopkombuise ook te bestuur.
"Altesaam sal dit dan 19 sopkombuise wees. Ons het daarom nog heelwat hulp van ondernemings, organisasies en individue nodig om die voedingskema aan die gang te hou.
"Ons verkies skenkings in die vorm van kos of geskenkbewyse om bestanddele vir die kos te koop, maar kontant is ook welkom.